[pic] | EUROOPAN YHTEISÖJEN KOMISSIO |

Bryssel 26.6.2009

KOM(2009) 327 lopullinen

Ehdotus:

NEUVOSTON PÄÄTÖS

Kansainvälisen uusiutuvan energian viraston (IRENA) perussäännön allekirjoittamisesta Euroopan yhteisön puolesta ja sen väliaikaisesta soveltamisesta

PERUSTELUT

Kansainvälisen uusiutuvan energian viraston (International Renewable Energy Agency, IRENA) perustamisesta on keskusteltu jo jonkin aikaa. Siitä on tarkoitus tehdä uusiutuvan energian huippuosaamiskeskus, joka neuvoo valtioiden hallituksia uusiutuvan energian käyttöönottoa edistävien kansallisten ohjelmien laatimisessa ja uusiutuvia energialähteitä koskevan tiedon levittämisessä sekä tarjoaa koulutusta ja opastusta parhaista toimintatavoista ja rahoitusvaihtoehdoista. IRENAn perussäännön (jäljempänä ’perussääntö’) allekirjoitti Bonnissa 26. tammikuuta 2009 pidetyssä kokouksessa 75 valtiota, joista 20 on EU:n jäsenvaltioita.

Perussäännön VI artiklan mukaan alueelliset hallitustenväliset taloudellisen yhdentymisen järjestöt voivat liittyä viraston jäseniksi. Perussäännön on jo allekirjoittanut 20 EU:n jäsenvaltiota, ja on selvää, että yhteisön olisi oltava edustettuna virastossa, jonka perussääntöön sisältyy velvoitteita, jotka vaikuttavat tai saattavat vaikuttaa yhteisön ympäristö- ja energia-alan säädöksillä luotuihin järjestelyihin ja sitä kautta yhteisön toimialaan. Liittymisprosessi ei edellytä neuvotteluja, sillä perussäännön on jo hyväksynyt 75 valtiota. IRENAan voidaan siten liittyä neuvoston päätöksellä, jossa nimetään henkilö, jolla on valtuudet allekirjoittaa perussääntö Euroopan yhteisön puolesta, ja jossa säädetään perussäännön väliaikaisesta soveltamisesta.

Tässä ehdotuksessa esitetään perussäännön allekirjoittamista ja sen väliaikaista soveltamista.

1.1. Yhteisön allekirjoitus

Perussäännön XIX artiklan mukaan perussääntö on avoinna allekirjoittamista varten muun muassa alueellisille hallitustenvälisille taloudellisen yhdentymisen järjestöille siihen asti kun se tulee voimaan kolmantenakymmenentenä päivänä siitä päivästä, jona kahdeskymmenesviides ratifioimiskirja on talletettu.

1.2. Osallistuminen IRENAn toimintaan ennen liittymistä

IRENAn perussääntö ei ehkä tule voimaan lähitulevaisuudessa XIX artiklan säännöksistä johtuen. Tästä syystä yhteisön kaavaillaan osallistuvan mahdollisuuksien mukaan viraston valmistelutoimiin, kuten valmistelukomiteaan tai väliaikaiseen komiteaan.

Ehdotus:

NEUVOSTON PÄÄTÖS

Kansainvälisen uusiutuvan energian viraston (IRENA) perussäännön allekirjoittamisesta Euroopan yhteisön puolesta ja sen väliaikaisesta soveltamisesta

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen ja erityisesti sen 175 artiklan 1 kohdan ja 300 artiklan 2 kohdan ensimmäisen alakohdan,

ottaa huomioon komission ehdotuksen,

sekä katsoo seuraavaa:

(1) Kansainvälisen uusiutuvan energian viraston perussäännön (jäljempänä ’perussääntö’) allekirjoitti 26 päivänä tammikuuta 2009 viraston perustamiskokouksessa Bonnissa 75 valtiota, joista 20 on EU:n jäsenvaltioita.

(2) Perussäännön mukaan Kansainvälisen uusiutuvan energian viraston (’IRENA’) tavoitteena on ”edistää uusiutuvan energian kaikkien muotojen laajaa ja lisääntyvää käyttöönottoa ja kestävää käyttöä ottaen huomioon kansalliset ja kotimaiset painopisteet sekä uusiutuvan energian käytön ja energiatehokkuutta lisäävien toimenpiteiden yhdistämisestä saatavat edut ja uusiutuvan energian panoksen ympäristönsuojeluun rajoittamalla luonnonvaroihin kohdistuvia paineita ja vähentämällä metsien hävitystä, aavikoitumista ja biologisen monimuotoisuuden köyhtymistä; ilmastonsuojeluun; taloudelliseen kasvuun ja sosiaaliseen yhteenkuuluvuuteen, myös köyhyyden lievittämiseen ja kestävään kehitykseen; energian saatavuuteen ja energiavarmuuteen; aluekehitykseen ja sukupolvien väliseen vastuuseen”.

(3) Sekä Euroopan yhteisöllä että sen jäsenvaltioilla on toimivaltuuksia perussäännön kattamilla aloilla. Tietyt perussäännön velvoitteet vaikuttavat tai saattavat vaikuttaa yhteisön ympäristö- ja energia-alan säädöksillä luotuihin järjestelyihin.

(4) Koska perussääntö tulee voimaan vasta kolmantenakymmenentenä päivänä siitä päivästä, jona kahdeskymmenesviides ratifioimiskirja on talletettu, ja kun otetaan huomioon, että perussääntö on avoinna allekirjoittamista varten siihen päivään asti, perussääntö olisi allekirjoitettava Euroopan yhteisön puolesta perussäännön XIX artiklan A kappaleen mukaisesti. IRENAn toimintaan olisi hyvä osallistua täysimääräisesti heti allekirjoittamisesta lähtien, sillä IRENAn perustamiskokouksessa 26 päivänä tammikuuta 2009 perustettiin IRENAn valmistelukomitea, joka huolehtii siitä, että IRENAn perustaminen sujuu nopeasti ja tehokkaasti, ja laatii sitä varten väliaikaisen työohjelman ja talousarvion. Perussääntöä olisi sovellettava väliaikaisesti 1 päivästä kesäkuuta 2009,

ON PÄÄTTÄNYT SEURAAVAA:

1 artikla

Neuvoston puheenjohtaja valtuutetaan nimeämään yksi tai useampi henkilö, jolla on valtuudet allekirjoittaa Bonnissa 26 päivänä tammikuuta 2009 perustetun Kansainvälisen uusiutuvan energian viraston perussääntö Euroopan yhteisön puolesta.

2 artikla

Yhteisö soveltaa perussääntöä väliaikaisesti 1 päivästä kesäkuuta 2009 sen voimaantuloon asti.

Tehty Brysselissä […]

Neuvoston puolesta

Puheenjohtaja